
Lukijalle


Kun lapsuudenystäväni ja entinen naapurini Sirkka Leppänen pyysi minua kertomaan muistikuvia talosta ja kadusta missä synnyin, en ensin suostunut, koska minulla on talosta myös ikäviä muistoja. Asuin talossa kolmessa vaiheessa. Ensimmäisestä vaiheesta en muista mitään, koska minut lähetettiin puolitoistavuotiaana Ruotsiin sotalapseksi. Kun minut lähes seitsemänvuotiaana kidnapattiin Ruotsista takaisin Käpylään, minulla ei ollut tietoa omista vanhemmistani eikä veljestäni. Opin kuitenkin rakastamaan omaa äitiäni, mutta isääni en koskaan osannut hyväksyä. Talossa ei ollut hyvä asua varsinkaan kolmannessa vaiheessa, jolloin äitini ei enää ollut elossa.


Kasvatusvanhempani ja omat vanhempani taistelivat ankarasti kummat heistä saisivat pitää minut luonaan. Kun molemmat pariskunnat erosivat, puolisot riitelivät myös keskenään samasta asiasta. Itse kaipasin takaisin Ruotsiin. Sain kuitenkin Suomessa hyviä ystäviä, josta mielelläni kerron. Kerron myös kouluajastani ja miten päädyin taas Ruotsiin ja jäin sinne.


Tämä kertomus perustuu muistikuviini näistä elämäni eri vaiheista, sekä suomalaisten ja ruotsalaisten vanhempieni kirjeenvaihtoon keskenään ja minun kanssani. Valitettavasti vain osa tästä kirjeenvaihdosta on säilynyt. Lisäksi käytettävissäni on ollut viranomaisten kanssa käytyä kirjeenvaihtoa.


Tukholmassa 25.11.2024


Annelie Hollo










Perheeni Suomessa


Vanhempani, isäni Arvo Hollo (s. 1904) ja äitini Margot Hollo (os. Leitgeb, s. 1913), olivat Askolantie 7:n ensimmäiset omistajat. Talon oli rakentanut rakennusmestari Back, joka rakensi alueelle useita taloja. Askolantie sijaitsee Käpylässä noin 7 kilometriä Helsingin keskustasta pohjoiseen lähellä päärataa.


Perheeseen kuului myös pari vuotta vanha, Hasseksi kutsuttu veljeni Hans (s. 1937). Hän oli syntynyt Hermannissa, minne isä ja äiti olivat muuttaneet naimisiin mentyään. Vuokralaiseksi Askolantielle he ottivat äidin ystävän vapaaherratar Dolores Silverhjelmin, joka muutti sinne äitinsä ja poikansa Thorolfin kanssa. Äidin ja rouva Silverhjelmin ystävyys katkesi myöhemmin vanhempieni juhlien jälkeen, joissa rouva Silfverhjelm oli ruvennut tanssimaan pöydällä. Se oli äidistä törkeää.


Isä ja äiti olivat molemmat aikoinaan ulkoilmaihmisiä. Molemmat pitivät suunnistuksesta, ja isä harrasti lintujen tarkkailua sekä ampumahiihtoa, josta hän sai monta palkintoa. Äiti taas ratsasti, pelasi tennistä, purjehti ja meloi. Hänellä oli oma kanootti, jolla hän mm. meloi yksin Ahvenanmaalle. Siellä hän myös tapasi isäni ensimmäisen kerran. Äiti oli Helsingfors Segelsällskap -pursiseuran (HSS) tilintarkastaja. Molemmat vanhempani pitivät myös musiikista, isä soitti mandoliinia ja äiti pianoa. Äiti oli oppinut pianonsoittoa isoäidiltään Ellen Kolströmiltä (os. Brander), joka leskenä opetti sekä pianonsoittoa että urkujensoittoa ja hän myös sävelsi.

Suomalainen perheeni: Hasse, isä, minä ja äiti.

Isä ja Hasse kotiportailla.





Minä synnyin syyskuussa 1942. Kun äiti toi minut kotiin sairaalasta, veljeni Hasse reagoi sanomalla äidille: ”Vie se pois.” Mutta sain jäädä, vaikka en pitkäksi aikaa toisen maailmansodan takia. Isä oli siihen aikaan välskärinä jatkosodan rintamalla ja äiti oli Hattuteollisuuden toimitusjohtajana Helsingin keskustassa. Hän sai hyvin niukasti äitiyslomaa, siksi hänen piti viedä minut korissa polkupyörän ohjaustangossa lastenseimeen ja Hasse pakettitelineellä leikkikouluun. Siihen aikaan ei ollut linja-autoyhteyttä meille, vaan Helsingin keskustaan piti mennä junalla Oulunkylän asemalta. Tilanne oli usein paha, kun äiti oli tulossa töistä kotiin. Kun tuli ilmahälytys, hän joutui menemään pommisuojaan kotimatkalla ja joskus viettämään yön suojassa. Ihmisillä oli usein eväät mukana siltä varalta, että joutuisivat pitkäksi aikaa suojaan. Meillä oli jonkin aikaa apulainen, joka huolehti meistä lapsista, mutta kun Helsingin suurpommitukset helmikuussa 1944 alkoivat, meidät lähetettiin maaseudulle evakkoon tuttavien luo. Äiti menetti tätinsä, äitinsä siskon, niissä pommituksissa.

Äiti ja minä. Taidan olla kastemekossa.








[image: Äiti ja minä kotiportailla.]



Äiti ja minä kotiportailla.





Äidillä oli Tukholmassa tuttava, joka kiihkeästi kehotti äitiä lä-hettämään meidät lapset Ruotsiin. Se johti siihen, että äiti vastahakoisesti lähetti Hassen noin kuusivuotiaana lappu kaulassa laivalla monien muiden lasten kanssa Ruotsiin. Yhteensä sinne lä-hetettiin noin 70 000 suomalaista lasta, joidenkin arvioiden mukaan jopa 80 000. Kun minä olin puolitoista vuotta vanha 1944, äiti saattoi itse minut lentokoneella Tukholmaan.


Hasse on kertonut, että hän itki kovasti laivassa, mutta muuten hän ei koskaan halunnut puhua ajastaan Ruotsissa. Ei minun eikä vaimonsa tai lastensa kanssa. Hän kylläkin kerran aikuisena isänä ilmaisi, ettei hän koskaan lähettäisi omia lapsiaan pois, jos tulisi uusi sota. Hasse joutui muiden poikien kanssa Skooneen hevostilalle. Tilan omisti saksalaissyntyinen pariskunta, joka luultavasti pani pieniäkin poikia töihin siivoamaan talleja.










Perheeni Ruotsissa


En tiedä missä päin Ruotsia äiti luovutti minut kasvatusvanhemmilleni Nore ja Inez Norlanderille. Myöhemmin äiti kertoi itkeneensä kovasti nähdessään minut auton takaikkunassa, kun he veivät minut mukanaan. Itse en tietysti muista siitä mitään. Norlanderit pitivät kovasti lapsista, mutta eivät saaneet omia. Inez-äiti oli jo 47 vuotta vanha ja Nore-isä neljä vuotta nuorempi. Heillä oli jo suomalainen sotalapsi, Marianne, joka oli minua noin kolme vuotta vanhempi.

Ruotsalainen perheeni: Minä Nore-isän sylissä, Marianne ja Inez-äiti.





Kasvoin siinä uskossa, että Norlanderit olivat vanhempani ja Marianne, jota kutsuttiin Manneksi, oli minun oikea siskoni. Meidät puettiin usein samanlaisiin vaatteisiin, jopa kansallispukuihin. Manne kuitenkin tiesi omista vanhemmistaan Suomessa ja oli iloinen, kun hänet muutaman vuoden kuluttua haettiin kotiin. Minä taas surin hänen lähtöään kovasti.










Torsås


Inez ja Nore omistivat Järnvägshotellet-nimisen hotellin Smoolannin Torsåsissa, joka sijaitsee 50 kilometriä Kalmarista etelään ja seitsemän kilometriä Ruotsin itärannikolta. Torsås oli siihen aikaan tärkeä rautatieristeys.

Torsåsin hotelli.





Hotellissa Mannella ja minulla oli väljät leikkipaikat kauppamatkustajien näytesaleissa. Meillä oli oma lastenhoitaja, joka oli pukeutunut vaaleansiniseen mekkoon. Siihen kuului valkoinen kaulus. Muistan kun hän kerran nosti meidät hirsimökin katolle, missä kasvoi ruohoa ja metsämansikoita, jotka saimme syödä. Inez-äiti ja Nore-isä olivat meille hyviä ja antoivat meille runsaasti leluja. Mutta kun meidät vietiin ompelijalle, emme halunneet palata kotiin, koska ompelijan lapset saivat leikkiä värikkäillä, puusta tehdyillä tyhjillä lankarullilla. Semmoiset mekin halusimme. Ehkä rullat olivat niiden lasten ainoat lelut.


Kolmen vuoden ikäisenä minut pantiin pyhäkouluun, missä käymistä jatkoin vielä, kun me myöhemmin muutimme Öölantiin.




[image: Pyhäkoulu, Torsås. Hasse ensimmäinen vasemmalta eturivissä, minä neljäs vasemmalta toisessa rivissä.]


Pyhäkoulu, Torsås. Hasse ensimmäinen vasemmalta eturivissä, minä neljäs vasemmalta toisessa rivissä.





Äidilleni Suomeen lähetettiin kuva ensimmäisestä pyhäkoulustani. Kuvassa on paitsi minä, myös veljeni Hasse, mutta silloin en tiennyt, että hän oli veljeni. Vaikka Hasse asui sotalapsena kaukana Skoonessa, hän kävi useamman kerran meillä, luultavasti yhdessä äitimme kanssa. Pyhäkoulussa saimme pienen kirjan, johon sai kiinnittää kuvia Raamatun kertomuksista. Kuvan sai joka kerta, kun oli ollut läsnä koulussa. Minulla on vieläkin se kirja, ja kuvien määrästä näkee, että olin ahkera koululainen.










Öölanti


Kasvatusvanhempani ostivat Torsåsin jälkeen suuremman hotellin vilkkaammasta ympäristöstä Öölannin Mörbylångasta. Hotelliin kuului myös elokuvateatteri, tanssilava ja tenniskenttä. Hotelli sijaitsi laivarannan vieressä, josta meni päivittäin laivoja Kalmariin. Satamassa oli kiskoradan päätepysäkki. Sain kerran pyhä-koulussa semmoisen päähänpiston, että halusin matkustaa kiskoradalla pyhäkoulun jälkeen. Minut kuitenkin huomattiin parin pysäkin jälkeen, jolloin jouduin poistumaan kyydistä. Asemalta soitettiin kotiin, ja noutoa odottaessani minulle tarjottiin kaakaojuomaa ja pullaa.

Mörbylångan hotelli.





Nore-isällä oli satamassa iso mahonkinen vene, jossa oli sekä etuettä peräsalonki. Venematkoilla meillä oli aina mukana hotellin kokki, joka valmisti meille ruokaa. Tämä on esimerkki Nore-isän ylellisestä elämäntavasta. Toinen esimerkki on se, että kun hänen jalkaansa piti hoitaa Lundin sairaalassa, hän tilasi meille yksityisen junanvaunun. Lisäksi hän antoi tunnetun taiteilijan, Arthur Percyn, maalata freskoja satumaailmasta minun leikkimökkini seiniin. Mökki oli tehty kivestä ja siinä oli huone ja keittiö. Leikkimökin vieressä minulla oli keinu.

Leikkimökkini freskot maalasi taiteilija Arthur Percy.





Sama taiteilija maalasi myöhemmin minusta muotokuvan. Muistan että en millään olisi malttanut pysyä sisällä mallina, kun ulkona oli niin kaunis ilma. Lisäksi olin ateljeehen tullessani nähnyt ensimmäisen kerran viinirypäleitä kasvamassa seinäköynnöksissä ja olisin heti halunnut mennä tutkimaan niitä. Näytänkin kuvassa vähän surulliselta itkemisen jäljiltä.

Arthur Percyn maalaama kuva minusta.





Minulle annettiin kaikki, mitä halusin. Kerran kun ohitimme polkupyöräliikkeen näyteikkunan, näin punaisen Monark-merkkisen lasten polkupyörän, jota ihailin. Nore-isä lupasi ostaa sen minulle ja ostikin sen heti samana päivänä, vaikka oli sunnuntai ja liike oli suljettu, enkä vielä pystynyt edes ajamaan kunnolla.




[image: Minä noin 4-vuotiaana.]


Minä noin 4-vuotiaana.





Tavaroita, joita ei tuotu hotelliin vaan ostettiin suoraan kaupasta, tilattiin hotellin nimiin. Sen opin varhain ja se toimi minullekin,vaikka olin vain pieni lapsi. Esimerkiksi kerran, kun olin Inez-äidin kanssa rautakaupassa, hän osti minulle lapion ja ämpärin ja jätti minut torin leikkipuistoon siksi ajaksi, kun hän meni muille asioille. Kun hän tuli takaisin hakemaan minut kotiin, hän huomasi, että kaikilla muillakin lapsilla oli samanlaiset ämpärit ja lapiot kuin minulla. Hän arvasi heti, miten he olivat saaneet ne, mutta hän ei nuhdellut minua. Hän oli hyvin lapsirakas ja järjesti joka vuosi kylän orpolapsille suuren joulujuhlan.



Hotellielämää



Hotelliin tuli paljon vieraita; paitsi kauppiaita, myös taiteilijoita ja taiteesta kiinnostuneita, mm. prinssi Eugen ja Kar de Mumma, joka kirjoitti lehtijuttuja hotellin taidekokoelmasta. Myös paikalliset asukkaat tulivat sinne viettämään hautajaisia, vihkiäisiä ja muita juhlia.


Kerran vuodessa majoitimme kuningas Kustaa viidennen metsästysseurueen, joka tuli sinne koirineen metsästämään peltopyitä. Saaliiksi saadut linnut ripustettiin roikkumaan naruista leikkimökkini katosta. Tältä seurueelta sain ihan ikioman koiran, jonka nimi oli Dash. Koira seurasi minua kaikkialle. Sain sen, koska sitä ei pidetty sopivana metsästykseen. Koira kuitenkin karkasi silloin tällöin ja metsästi omin päin ei-sallittuina aikoina ja toi meille vä-lillä jäniksiä. Inez-äiti otti ne mielellään vastaan, koska ruokavalikoima oli niukka siihen aikaan. Mutta kerran hänen piti panna jänis kiireesti polttouuniin, kun nimismies oli koiran perässä. Koira karkasi vain silloin, kun minä en ollut paikalla. Saimme aina koiran takaisin, koska se oli niin tunnettu Öölannissa, että meille soitettiin kaukaakin ja menimme taksilla hakemaan sen kotiin.

Minä ja Dash-koirani.





Meillä oli myös kissa. Sen nimi oli Svartepetter (suomeksi Mustapekka). Sen nimen se sai pitää, vaikka sai pentuja. Kissa piti minun koirastani, mutta koira ei pitänyt kissasta. Kun kissa tuli kiehnäämään koiran koipia vasten, se kehräsi, kun taas koira käänsi päänsä pois, irvisti, ja koko sen ruumis vapisi. Se tiesi, että ei saanut koskea kissaan.


Saimme usein mennä elokuviin. Siihen aikaan elokuvan aikana oli monta taukoa, kun konemestari vaihtoi filmikeloja. Istuimme joskus hänen kopissaan, jos elokuva ei ollut sallittu lapsille. Eniten pidin villin lännen filmeistä sekä skoonelaisen Edvard Perssonin seikkailuista.


Kuuntelimme myös musiikkia salongissa, missä oli suuri, piirongin kokoinen radio, johon oli liitettynä levysoitin. Siihen mahtui iso pino levyjä, jotka vaihtuivat automaattisesti. Radiosta kuuntelimme usein Edith Piafin ja Alice Babsin lauluja.


Hotelliin johtavien portaiden molemmilla puolilla kasvoi pensaita. Kesällä siinä oli upeat, suuret, keltaiset ruusut. Hotelli oli tyylikkäästi sisustettu antiikkisilla huonekaluilla. Inez-äiti oli antanut maalata salongin katon vaaleansiniseksi, ja siinä leijui siroja valkoisia pilviä.


Yksityisiä perhetiloja meillä ei ollut. Söimme aina samassa ruokasalissa kuin vieraatkin. Pöydissä oli valkoiset liinat. Oli siis tärkeää syödä siististi niin kuin aikuiset, ja piti syödä sitä mitä tarjottiin. Jos sanoisi ”etten halua”, Inez-äiti olisi sanonut, että ”sinun halusi on minun housuntaskussani”.


Keittiön ja eri kerrosten välillä oli ruokahissi, johon minä mahduin. Voin siis koska vaan mennä tapaamaan kokkia, joka mielellään vatkasi minulle ”munatotin” iltamyöhällä. Kokki oli minun ystäväni ja sain usein mennä hänen kanssaan uimaan. Liikuin vapaasti hotellissa, koska Inez-äidillä ja Nore-isällä ei ollut aikaa kiinnittää huomiota minun puuhiini. He tekivät aina töitä. Emme seurustelleet kuten tavallinen perhe.


Minä taas en välittänyt vieraistamme, mutta kun he olivat jättä-neet juomalasinsa olohuoneeseen, menin katsomaan, olisiko joku jättänyt tilkan Marie Brizard -nimistä kaakaolikööriä lasiin. Se oli minusta erittäin hyvää. Ilmestyin kerran iltahämärässä pyjamaan pukeutuneena juhliin, joissa vietettiin häitä. Minua ei siitä nuhdeltu, vaan Nore-isä otti minut syliinsä ja tanssi minun kanssani häävieraiden seurassa.

